  Виталий Пронин Нимтэмъёслэн шайвылзы 1945-тӥ арын 27-тӥ толшоре мозмытэмын вал Освенцим концлагерь. 2005-тӥ арысен тросэз калыкъёс та нуналэ буре ваё Холокост дыръя быремъёсыз. Германиысь Дахау лагерь усьтӥськиз 1933-тӥ арын.Холокост - фашистъёслэн еврейёсты, советской военнопленнойёсты, полякъёсты но мукет калыкъёсты быдтэмзы. Пӧртэм ивортонъёсъя Кыкетӥ дунневыл ож вакытэ 14 сюрслэсь уно концлагерьёс вылӥллям, нырысетӥез концлагерь кылдэм Германилэн лымшорысьтыз Дахау город вӧзын 1933-тӥ арын странаен нацистъёс кивалтыны кутскем бере. Мар кылемын али  со лагерь интыын? Та юан кемалась йырам бергаз, но буре ваён интые ветлыны ӧй дӥсьтылы, Дахау город пыр кӧня ке пол ортчылӥ ке но. Нош кылем ар пумын пырано кариськи.Дахау город бадӟым ӧвӧл, но тодмо кӧшкемыт историеныз. Соин отчы кыстӥсько пӧртэм кунъёсысь адямиос. Кин ке огшоры тунсыкъяське, кин ке концлагерьын бырем ӵыжы-выжыоссэ буре вайыны ветлэ. Палэнысь лыктӥсьёс понна вокзалысен концлагерьлэн интыез дорозь ик автобус ветлэ, нош городэтӥ пыдын ортчыны мылкыд карисьёслы немец но англи кылъёсын валэктон пулъёс юнматъямын. Котькуд пул вылын концлагерьлэн улонысьтыз кыӵе ке но бам усьтэмын: ку но кызьы кылдэмын, кин кивалтӥз, улон, курадӟытон но опытъёс лэсьтон, эмъяськон, кужмысь ужатон но трос мукетыз сярысь ивортэмын. Ваньмаз ик туспуктэмъёсыз вань. Пулъёс кузя мыныса ик, концлагерь сярысь суред син азе пуксе ни.Берпуметӥ пулъёс тодмато концлагере шедемъёслэн пуктэм юртъёсынызы. Туспуктэмез адӟыса, валано: ӵапак огез юрт вӧзын тон али сылӥськод! Куке но отын концлагерьлэн кивалтӥсьёсыз ужаллям, нош табере полиция интыяське. Мугор копак юзыр-кезьыр луэ.Азяд ик - ивор сётӥсь центр, отысь пӧртэм кылъёсын аудиогид но брошюраос курыны луэ. Ог 20 вамыш ортчыса, вуиськод капка доры. Ож сярысь киноосъя но книгаосъя туж тодмо кылъёсты адӟиськод: «Arbeit macht frei» («Уж мозмытэ»). Таӵе ултӥясь кылъёс Освенцим концлагерьлэн пырон дораз гинэ вылӥллям, но, буре ваён интыос лэсьтыку, вань бадӟым концлагерьёсы соосты гожъяллям. Каллен вамыштӥ азьлань, уно сюрс муртъёслэн улонысьтызы берпуметӥ станцие. Таӵе гуръёсын сутылӥзы адямиосты.Дахау концлагерь интыын адямиез уг бырылы ке но, пушказ котьку чал-чал. Уд дӥсьты бадӟым куараен мар ке вераны. Палэнысен учкыса, со огшоры котыртэм музей кадь. Мукет ласянь, уно сюрс быдтэм муртъёслэн шайвылзы. Пушказ ик 4 вӧсяськон инты: православнойёслы, еврейёслы, католикъёслы но протестантъёслы.Нырысь ик пыкиськиськод бадӟым музей борды, азьвыл отын концлагерьлэн кивалтӥсьёсыз улӥллям. Музейысь ивортонъёс немец но англи кылъёсын гожтэмын, отчы концлагерьлэн историысьтыз пӧртэм туспуктэмъёс интыямын (пӧлазы ӧжыт ӧвӧл Совето Союзысь солдатъёс но). Та музейын Дахау сярысь документальной фильм учкыны, концлагерь пыр потэмъёслэсь тодэ ваёнъёссэс кылзыны луэ. Татчы сюрыса, мон куалектӥ кӧшкемыт лыдпусъёслэсь. Нацистъёслэн концлагерьёсынызы кивалтэм Рихард Глюкслэн лыдъямезъя, 1942-тӥ арын инвожо толэзе Дахауэ сюриз 10 сюрс 322 мурт, отысь мукет азе келямын вал 673-ез. Та толэзь ӵоже Дахау концлагерьын быриз 4 сюрс 80 адями. Инвожоысен шуркынмонозь та лагере вуттэмын ке вылэм 109 сюрс 861 мурт, быдтэмын 70 сюрс 610-эз. Тросэз соос пыраклы нимтэм кылизы, малы ке шуоно лагерьын учёт нуон алама вылэм.2 час ӵоже музеетӥ ветлэме бере, ӟигары бырыса, ураме потӥ. Азям сыло 2 бадӟым баракъёс. Пушказы пырыса, адӟиськод, кыӵе интыын улӥзы концлагере шедемъёс, кытын соос сиськизы но изизы, мисьтӥськизы но ваньмон дырзэс ортчытӥзы. Ваньмыз койкаос, ӟусъёс, ӝӧкъёс туалаесь ке но, туж матын 1940-тӥ аръёсы лэсьтэм туспуктэмъёсысь арбериослы.Тужгес кӧшкемытэз инты - крематорий. 2 газ камераос но 4 бадӟым гуръёс нуналскын 3 сюрс пала адямиез пеньлы пӧрмытъяллям. Газ камераосын 15-20 минут ӵоже 150-озь адями бырылэм, огаз гурын огвакытэ 3-4 шӧез сутылӥллям. Дахауэз мозмытон нуналэ ожгарчиос шедьтӥллям шӧйёсын быдэсак тырмытэм вагонъёсыз - соосты сутыны вуттӥллямтэ вылэм. Берлогес ваньзэсты  ватӥллям лагерь сьӧрысь нюлэскы, озьы отын зэмос шайвылъёс но кылдӥзы.Быдтэмъёс пӧлын ӧжыт ӧй вал, дыр, асьме улосчиосмы но, жаляса верано, сое табере тодыны туж секыт ини, угось лагерьысь документъёсын куд-ог быремъёслэн фамилиоссы но нимъёссы пусъемын ке но, мукет нокыӵе ивор кельтэмын ӧвӧл: вордскем арзы, улон интызы, кыӵе военкомат пыр оже сюремзы но мукетыз. Нош Николаев Иван Алексеевичъёс яке Антонов Михаил Александровичъёс СССР-ын сюосын гинэ ӧй вал, одӥг улосын но ог дасо луыны быгато вал.Пӧртэм ивортонъёсъя, ож аръёсы лагерьёсын кунысьтымы ог 5 миллион мурт быдтэмын вал. Улонын соослэн ваньзылэн нимъёссы вал, нош концлагерь борддоръёс соосты ӵушизы. Асьсэос борддоръёс али ке но сыло...Елена Рябина Теги: Быдымож дуннеын история  